מגן מכבי תל אביב, אלי דסה, עשוי בהחלט לעבור לבשיקטאש, מועדון הפאר הטורקי. כזכור, בסוף השבוע החולף דווח בטורקיה כי המגן הימני כבר סגר את תנאיו וישחק בקבוצה אולם מבדיקת ONE עולים הפרטים הבאים.
בשבוע האחרון פנתה בשיקטאש באופן אישי לדסה, זכר לקשר שנוצר בין הצדדים במהלך חלון ההעברות של ינואר. בפנייה הזו היא בעצם הודיעה רשמית לשחקן כי הוא מעוניינת להחתימו על חוזה בשל היותו שחקן חופשי אשר יכול לעבור אליה ללא תמורה.
חרף הדיווחים כי הכל סגור בין הצדדים, השיחות בין בשיקטאש לדסה נמצאות בראשית דרכן, עדיין לא הבשילו לידי סיכום מוחלט אך כן צפויות לעלות הילוך בשבוע הקרוב. מי שמטפלים בשלב זה בדסה הם גל געש וגם אמיר לינדר, שהיו אלה אשר הביאו עבורו הצעה מלודוגורץ במהלך חלון ההעברות של ינואר.